苏轼
丙子重九二首
三年瘴海上，越峤真我家。
登山作重九，蛮菊秋未花。
唯有黄茅根，堆垅生坳窊。
蜑酒蘖众毒，酸甜如梨楂。
何以侑一樽，邻翁馈蛙蛇。
亦复强取醉，欢谣杂悲嗟。
今年吁恶岁，僵仆如乱麻。
此会我虽健，狂风卷朝霞。
使我如霜月，孤光挂天涯。
西湖不欲往，墓树号寒鸦。
穷途不择友，过眼如乱云。
余子谁复数，坐阅两使君。
共饮去年堂，俯看秋水纹。
此水与此人，相追两澐々。
老去各休息，造物嗟长勤。
佳哉此令节，不惜与子分。
何以娱我客，游鱼在清濆。
水师三百指，铁网欲掩群。
获多虽一快，买放尤可欣。
此乐真不朽，明年我归耘。